24MOC-63

Geroa Bai talde parlamentarioaren eledun Pablo Azcona Molinetek, Legebiltzarreko Erregelamenduan xedatuaren babesean, honako mozio hau aurkezten du, 2024ko maiatzaren 2ko Osoko Bilkuran (osteguna) eztabaidatzeko. Lurralde Kohesiorako Batzordeak eginen du horren jarraipena.

Zioen azalpena

Konstituzio Auzitegiaren Osoko Bilkurak, aho batez, Konstituzioaren aurkakotzat jo ditu Alderdi Politikoen Finantzaketari buruzko Lege Organikoan aurreikusitako zehapenetarako 5.000, 25.000 eta 50.000 euroko gutxieneko mugak, hauteskunde-gastuen mugak gainditzen dituztenentzat. Parlamentu honek uste du egoera hura kaltegarria zela udal hautesle-elkarteentzat eta alderdi txikientzat.

Duela urtebete pasatxo, Legebiltzar honek mozio bat onetsi zuen, zeinaren bidez Diputatuen Kongresuari eskatzen zitzaion egoera horri konponbidea eman eta dei zezala Hauteskunde Araubide Orokorrari buruzko ekainaren 19ko 5/1985 Lege Organikoa aldatzeko azpibatzordea, dagozkion lege-aldaketak egin ahal izateko.

Mozio horren aurretik, 2021eko irailaren 14an, Diputatuen Kongresuak baztertu egin zuen aintzat hartzea Hauteskunde Araubide Orokorrari buruzko Lege Organikoa eta Alderdi Politikoen Finantzaketari buruzko Lege Organikoa hein batean aldatzeko Lege-proposamena, zeina Nafarroako Parlamentuan onetsi eta Kongresura igorri baitzen.

Orain, Konstituzio Auzitegiak aitortu egin du hautesle-elkarteek eta alderdi txikiek pairatzen duten konparaziozko bidegabekeria hori, muga horiek Konstituzioaren kontrakotzat deklaratu baititu.

Beraz, oraindik ere beharrezkoa da Legebiltzar honek behin eta berriz egin duen planteamendua aurrera ateratzea. Izan ere, bere ekimenen bidez, herritarren parte-hartzea bultzatu nahi du gure udalerrietako gai publikoetan, talde horiek hauteskundeetan bidezko baldintzetan parte hartzeko aukera bermatuta.

Legearen aldaketa hori Kontuen Auzitegiak eskatu duen ildo beretik joanen litzateke; hain zuzen, toki-hauteskundeen inguruan egin dituen azken fiskalizazio-txostenetan adierazi baitu “aplikatzekoa den gastuaren gehieneko muga nabarmen eskasa dela hauteskunde-kanpaina bat aurrera eraman ahal izateko”. Hori horrela, organismo honek behin baino gehiagotan eskatu die Gorte Nagusiei Alderdi Politikoen Finantzaketari buruzko Lege Organikoa aldatzea.

Proposamen hori ezesteak talde eta alderdi txiki asko egoera benetan kezkagarri batera daramatza, aurreko hauteskunde-prozesuetako zehapen-espedienteak oraindik ere abian baitira, eta, egia esan, talde horietako askoren lana zaildu zuen azken udal-hauteskundeetan, eta, horren ondorioz, horietako batzuk ez ziren aurkeztu.

Arrazoi horiengatik guztiengatik, funtsezkoa da arazo hori konpontzen saiatzen jarraitzea, herri askotako bizilagunei parte-hartze demokratikorako eskubide osoa itzultzeko.

Hori dela-eta, honako erabaki proposamen hau aurkezten dugu:

Nafarroako Parlamentuak Diputatuen Kongresua premiatzen du ekin diezaion Hauteskunde Araubide Orokorrari buruzko ekainaren 19ko 5/1985 Lege Organikoa aldatzeko Foru Legebiltzar honek behin eta berriz egin dituen eskaerei erantzuteko lanari, hautesle-taldeen eta tokiko alderdi txikien benetako beharretara egokitutako gastu-mugak eta zehapen-araubide proportzionala jasoz.

Iruñean, 2024ko apirilaren 25ean

Foru parlamentaria: Pablo Azcona Molinet